Zvolen - Zvolenskí Rómovia tvoria početnú skupinu obyvateľov mesta Zvolen a tak sa im pred voľbami v predchádzajúcich rokoch dostávalo viac pozornosti zo strany kandidátov ako inokedy. Veď práve ich hlasy mohli rozhodnúť. Najvyššia koncentrácia tohto etnika je na sídlisku Balkán. Hoci do soboty, kedy sa budú konať komunálne voľby, zostáva len niekoľko dní, predvolebná kortešačka sa v tejto časti mesta zatiaľ nekonala. Potvrdil nám to Ján Kandráč, ktorého sme zastihli vo chvíli, keď sa s nákupom vracal domov. "Nikto tu nebol. Prišli nám len letáky, ale inak nič. A čo čakám od nového primátora? Nič," prehodil ponad plece. Zhovorčivejší bol ďalší obyvateľ bytovky na Unionke, Ladislav Kováč. "Každý kandidát pred voľbami len sľubuje a po voľbách zo svojich sľubov nič nesplní. Predtým pred voľbami prišli, pálenky nakúpili, päť litrov do každého vchodu. Kúpili klobásu, pilo sa vo veľkom. Chlapom dali aj peniaze, aby sme volili práve ich. Vraj po voľbách spravia nápravu. Volili sme a nič," hovorí. Za všetkých obyvateľov domu by si prial, aby mesto upravilo dvor. "Potrebovali by sme natiahnuť asfalt pred bytovku. Aj keď to tu v lete pozametáme, stále je tu blato a bordel, nieto kadiaľ prejsť. Z druhej strany, od potoka, by bolo treba natiahnuť pletivo, aby deti nehádzali smeti do vody. Aj vodovod tu máme len spoločný. Nikoho to však netrápi," vymenováva, čo Rómov v tejto bytovke trápi. Jeho slová potvrdil aj vajda František Kandráč. Vraj tohtoroční kandidáti na tunajších obyvateľov akosi pozabudli. "Z mesta mi len poslali papiere, aby som ich rozdal ostatným. Nikto mi nič nesľuboval, ani nedal, aby sme išli voliť. V minulých rokoch pred voľbami bolo lepšie. Nosili sem pálenku, víno, pivo, cigarety, dali guľáš. Bolo dobre. Teraz nič!" Podľa neho voľby nového primátora a poslancov pre nich nič nevyriešia. "Mesto pre nás nič neurobí. Sami sa musíme postarať o všetko," pritakáva Libuša Kováčová a ako príklad uvádza problém s pitnou vodou. "Pred dvoma rokmi nás vypli, vraj vodári majú veľké úniky vody a nikto za ňu neplatí. Prečo mám platiť päťsto korún, keď ľudia, ktorí tu bývajú načierno, minú viac vody ako ja a platiť nemusia? To by mal primátor riešiť!," sťažuje sa. František Kandráč ešte k tomuto problému dodal, že ako im zaviedli spoločný vodovod, z kohútika prúdom tečie voda, deň i noc, nikto ju neplatí a nikomu to ani nevadí "Teraz vodári nemajú úniky?" kladie otázku.
(schv)